Ikke lett å være sporty i Oslo

Venstres nyfrelste syklist Abid Raja føler seg utrygg på to hjul i Oslos gater. Han dro med seg Aften-redaktør Kjersti Løken Stavrum på sykkeltur.

Abid Raja (rød og svart jakke) og Aftenredaktør Kjersti Løken Stavrum (i lilla) i full konsentrasjon ved Jernbanetorget midt i rushen. Jon Hauge

19. apr. 2012 23:06 Sist oppdatert 20. april 2012

Det er en utfordring å være sporty i Oslo, konstaterer Abid Raja, etter å ha testet sykkelen i byens sykkelveinett sammen med Aftens redaktør Kjersti Løken Stavrum. Jon Hauge

Venstres Abid Raja inviterte Aftenredakatøren og andre sykkelinteresserte med på tur gjennom Oslos uferdige sykkelveinett via Twitter. En lærer, en professor og et kobbel med partikolleger fra Venstre slo følge. Jon Hauge

Abid Raja hadde ikke eid sykkel på 16 år, men Aftens artikkel om en norskpakistaner på sykkel inspirerte norskpakistaneren. For noen uker siden gikk Abid Raja ut og kjøpte en rød sykkel.

Aften 27. september 2011. Aftens artikkel om en syklende norskpakistaner i fjor, førte til debatt i flere medier.

— Som bilist trodde jeg at veiene var dårlige. Som syklist merker jeg at sykkelveiene heller ikke er så gode, konstaterer Abid Raja, som er vararepresentant for Venstre på Stortinget.

Etter noen uker på to hjul i byens gater har Abid Raja støtt på utfordringer, og han innrømmer at han ikke føler seg helt trygg.

- Godt nok?

"Er sykkelveiene i Oslo og Akershus gode nok?", tvitret Raja og fulgte opp med å invitere Aftenredaktør Kjersti Løken Stavrum og andre som ville med på en testrunde.

Flere ihuga syklister hengte seg på. En lærer med to barn i sykkeltralle på vei til svømmetrening, en professor og et kobbel med venstrepolitikere sto klare med syklene sine utenfor Aftenposten tirsdag ettermiddag.

— Dette er ikke bra nok, konstaterte stortingspolitikeren etter å ha tråklet seg fra Postgirobygget, via Jernbanetorget, og bort til Rådhuset.

Ikke ferdig i år

Aften 12. april 2012. Venstrepolitiker Abid Raja har kjøpt sykkel.

Sykkelveinettet i Oslo skulle stått ferdig i 2001, så i 2008. Prosjektleder Erik Øimoen ble hentet inn for å få det sterkt forsinkede sykkelveinettet i havn. Abid Rajas partikollegaer i Oslo styrer byen sammen med Høyre og Kristelig Folkeparti, og er dermed ansvarlig for å få sykkelveinettet ferdig. I 2010 lovet byrådsleder Stian Berger Røsland at alt skulle være ferdig i år. I fjor høst innså han at det ikke ville gå, og justerte det til at alle strekninger skulle være påbegynt i 2012.Aftenredaktør Stavrum mener utbyggingen burde gått fortere.

— Det er lenge side sykkeltrenden startet. Utbyggingen går altfor tregt, mener hun.

Raja sammenligner et godt utbygget sykkelveinett med et kinderegg.

— Sykling har stor betydning for egen helse. Folk som sykler avlaster trafikken. Samtidig bedres miljøet, sier venstrepolitikeren, som etter rundturen med Aften skal tråkle seg opp til debatt i Dagsnytt 18 på Marienlyst.